ગુજરાત સરકારના ફી નિર્ધારણ કાયદા સંદર્ભે સુપ્રીમ કોર્ટે વચગાળાનો ચૂકાદો આપ્યા પછી અત્યાર સુધી શાળાઓની ફી મુદ્દે જે પ્રક્રિયા થઇ તે રદબાતલ ગણવામાં આવશે. ચુકાદા મુજબ ૭ ફેબ્રુઆરી સુધીમાં હાઇકોર્ટના નિવૃત જજની અધ્યક્ષતામાં ફી રિવિઝન સમિતિની રચના કરી દેવાશે. સાથોસાથ સરકાર માધ્યમિક શિક્ષણ બોર્ડના ચેરમેનની અધ્યક્ષતામાં એક સમિતિની પણ સપ્તાહમાં રચના કરશે. આ સમિતિ શાળાઓ માટે નવી કટ ઓફ ફી ની જાહેરાત કરશે. હાલ શાળાઓ પ્રોવિઝનલ ફી સિવાય કંઇ લઇ શકશે નહીં. નવા ફી માળખાને લગતી સમગ્ર પ્રક્રિયા એપ્રિલના અંત સુધીમાં પૂર્ણ કરાશે તેવી જાહેરાત શિક્ષણ મંત્રી ભૂપેન્દ્રસિંહ ચૂડાસમાએ કરી છે.